નવસારી જિલ્લાની સૌથી મોટી સ્થાનિક સ્વરાજ્યની સંસ્થા નવસારી જિલ્લાપંચાયત ગણાય છે. આજે શુક્રવારે મળેલી નવસારી જિલ્લા પંચાયતની સામાન્ય સભામાં જિ.પં.નું બજેટ પ્રમુખ દિનેશભાઈ પટેલે રજુ કર્યું હતું. કુલ 976 કરોડ રૂપિયાના માતબર બજેટની કોપી સામાન્ય સભામાં જિલ્લા પંચાયત સભ્યોને આપવામાં આવી હતી. બજેટ રજૂ કર્યા બાદ પ્રમુખ દિનેશ પટેલે બજેટ ઉપર ચર્ચા કરવા જણાવ્યું હતું. જોકે વિપક્ષી કોંગ્રેસી સભ્ય અને ભૂતપૂર્વ જિલ્લા પંચાયતના પ્રમુખ ભારતીબેન પટેલે જણાવ્યું કે સભા ટાણે બજેટની કોપી અપાય છે ત્યારે અભ્યાસ વિના કઈ રીતે ચર્ચા કરીએ ! કોપી અગાઉ અપાઈ હોત તો ચર્ચા કરી શકીએ એમ જણાવ્યું હતું. અંતે માતબર બજેટ ઉપર કોઈપણ ચર્ચા કર્યા વિના બજેટને સર્વાનુમતે મંજૂર કરી દેવાયું હતું.